محتوى القصة عمر: شكون! الشخص: فتح الباب معك البوليس عمر: ياك لاباس! ياكما غالطين صوفيا: عتقوني!!!! عمر ضربها حتى طاحت للأرض اختفى الصوت: نوضي تكعدي تفو على مرض ما يخلو حد يتهنى صوفيا كتنتر منو: بعد مني!! بقيت مدابزة معاه حتى تفتح علينا الباب ما متيقاتش عينيا هو جا فالوقت المناسب: شنو كدير للبنت!! عمر مخلوع: والو أسيدي ما درت والو هي جات معايا بخاطرها صوفيا: كداب!! هو اختطفني و جابني هنا و فرض عليا نلبس هدشي عمر: لا كتكدب عليك انا.. ما جا فين يكملها حتى ضربو صلاح بكروشية دار ليه المينوط: انت متهم بالخطف و محاولة الاغتصاب عمر: والله إلا ما درت والو!! البنت الي فتحت الباب: نتي بخير حركت ليها راسي بلا و بديت نبكي: ششش صافي ما تبكيش غطاتني بايزار صلاح: انسة صوفيا خاصك تمشي معايا باش ناخد اقوالك صوفيا: وخا عطيني دقيقة وحدة عفاك صلاح: اوك خودي راحتك لبست لباسي غسلت وجهي ولد الكلبة زرق ليا حنكي شغدي ندير دبا خرجت لقيت صلاح كيتسناني فاللوطو ديالو: طلعي طلعت درت السمطة ديمارا اللوطو بقينا ساكتين شوية هدر صلاح: نتي بخير صوفيا: مغديش نكون بخير حتى ينال هداك الحقير عقابو صلاح: كوني هانية من هاد الناحية صوفيا: فين لقيتك عند الاستقبال فرحت بزاف حيت غدي تعتقني مي نتا مشيتي صلاح: وي كان كيسحاب ليا جاية معاه بارادتك و لكن من بعد قررت نرجع حيت كتبقاي أخت صاحبي و ما بغيتش ليك الفضيحة فين قربت للباب سمعتك كتغوتي و هو ضربك قلت مع رأسي القضية فيها ان عيطت للبنت الي فالاستقبال طلبت ليها الساروت و الباقي فراسك صوفيا: و هو دبا فين صلاح: صيفطتو للكوميساريا غدي نمشو دبا نفتحو محضر صوفيا: قلتها لخويا صلاح: لا مزال صوفيا: أوف خليت البنات فالاوطيل دبا غيكونو مخلوعات عليا صلاح: هاكي صوني ليهم صوفيا: شكرا خديت من عندو التلفون و صونيت لاحسان: الو إحسان هدي انا صوفيا احسان: صوفيا!! فينك اصاحبتي من قبيلة و حنا نقلبو عليك صوفيا: قصة طويلة حتى من بعد و نعاودها ليك دبا بغيتك تهزي صاكي و تمشي لداركم نتي و سارة انا بخير ما تخافوش احسان: صوفيا ممكن تفهميني شنو كاين صوفيا: غدا نشرح ليك دبا ديري دكشي الي قلت ليك اه و متجاوبيش على تلفوني اوك احسان: اوك المهم ردي البال لراسك عفاك صوفيا: اوك تصبحي على خير هاك شكرا مرة أخرى كون مكنتيش نتا أعلم الله شنو كان غدي يوقع ليا صلاح: هدا واجبي و دبا مغديش تخبري عائلتك صوفيا: لا ما بغيتهمش يتخلعو واعدني هدشي يبقا بيناتنا صلاح: هدشي الي كديري غلط ضروري خاصهم يعرفو صوفيا: لا ماشي دبا المهم انا عارفة شكندير صلاح: اوك دكشي كيعنيك وصلنا للكوميساريا و تفتح محضر جابو هداك الحمار مكرهتش نطير عليه مي تمالكت نفسي بقا كيكدب عليهم تماك و صلاح ما متيقوش عارف بلي كيكدب كمل معاه و شاف فيا: و دبا انسة نوبتك تعاودي ليا شنو وقع بالتفصيل عاودت ليه كلشي قلت ليه على الي وقع فالبحر حتى هو: متأكدة بلي هادي هي القصة كاملة صوفيا: اه انا معنديش علاش نكدب صلاح: مزيان دبا يمكن ليك تمشي للدار انا نشوف ليك شي حد يوصلك حميد وصل انسة صوفيا للدار حميد: حاضر سيدي تفضلي الالة صوفيا: دبا شنو غدي دير معاه صلاح: غدي نشوف المهم غدي ينال عقابو صوفيا: اوك شكرا مشيت مع حميد ركبنا اللوطو وصلني للدار دخلت لقيت بابا و ماما كيتسناوني فالصالون و باينة فيهم مخلوعين عليا سعاد: فين كنتي يا هاد البنت و علاش مكتجاوبي على تلفونك سي يوسف: بنتي خلعتينا عليك صوفيا: بابا ماما انا بخير غير الموسيقى كانت مجهدة و ما سمعتش التلفون سعاد: و فين هو تلفونك دبا صوفيا: اه.. التلفون.. امم.. اه التلفون نسيتو عند سارة هو و الصاك ديالي سعاد: صوفيا تنسا تلفونها تقدري تنسايني انا و باباك و متنسايش تلفونك صوفيا: ماما ماشي لهاد الدرجة كيبقى غير تلفون المهم انا عييت نطلع ننعس سعاد: اجي فين غادية مغديش تمشي حتى تعاود ليا الحقيقة حاسة بلي كتكدبي عليا سي يوسف: بنتي مكتكدبش خليها عليك ترتاح غدا نهدرو سعاد: الحاج راك دصرتيها بزاف واه البنت ولات كدير الي بغات و حتى حد ما يهدر ما تنساش نهار الكوميسارية سي يوسف: بنتي و عارفها انا كنتيق فيها و هي مغديش تخون تيقتي فيها ياك صوفيا حركت براسها بلا: ابدا تصبحو على خير بست بابا و ماما و طلعت بدلت لباسي و تكيت حلف النعاس لا جاني ما عمري غدي ننسى هاد الليلة حياتي كاملة وصل الفجر عاد باش قدرت ننعس الغد ليه فقت مع 3 ديال النهار نضت دوشت لبست كسوة صيفية فالموف جمعت شعري كوب شوفال هزيت صاكي و هبطت لقيت ماما هي و إيناس فالصالون و بابا خارج: هاي ماما باستهزاء: أصحاب الكهف فقتو على سلامتكم واش ابنتي كاع هدا نعاس راه غير حشمت أما نخوي عليك سطل ديال الما بارد صوفيا: ماما البارح ما نعست حتى 5 ديال الصباح سعاد: جالسة كتشاطي مكافتكش الحفلة قلتي مع رأسك تكمليها فالدار صوفيا: لا انا مشاطيت ما بوكرت غير طار نعاسي المهم انا خارجة سعاد: ايوا شغدي نقول مزال و أنا حتى حد مكيسمع لهدرتي لكن الخطأ فباباك خلاك على هواك تخرجي امتى بغيتي و تدخلي امتى بغيتي ياك خوك مروان راجل عندو 31 عام ميديرش بحالك 7 تلقايه فالدار صوفيا: هداك متزوج عندو مرتو يجي عندها ماشي جاي عندك نتي أو حبا فالجلسة فالدار سعاد: ايوا الله ينعل الي ما يحشم صوفيا: مقبولة منك الحب باي خرجت بان ليا بابا و سي علي واقفين حدا البارك و كيهدرو مشيت سلمت على بابا: بنتي فين هي اللوطو ديالك علي قالي ماشفهاش فالبارك صوفيا توتر ت: اه خليتها يغسلوها فstation و دارو مع الصباح غير انا يلاه فقت دكشي علاش سي علي: بنتي علاش مقلتيها ليا نديها لاش معذبة راسك صوفيا: انا كنت البارح خارجة خارجة قلت نديها المهم انا غدي نشد طاكسي يلاه باي سي يوسف: ايوا تهلاي ابنتي و حاولي ترجعي بكري صوفيا: اوك خديت طاكسي و مشيت عند دار احسان صونيت فالباب فتحت الخدامة دخلت لقيتها بوحدها كتقرا فكتاب: أوو الناس المثقفة ناضت سلمت عليا: الزين صفا واش نتي بخير البارح خلعتيني صوفيا: انا بخير جلسي نعاودها لك بحال الخرافة عاودت ليها كلشي من طقطق حتى السلام عليكم: واو و جا البطل المغوار و أنقذ الأميرة من يد الشرير هه و الله إلا حاسة براسي كنتفرج فشي فيلم و صلاح شكان كيدير تماك صوفيا: شعرفني بغيتيني نسولو شكنتي كدير تماك تي راه البارح ما بقيت ديتها فحتى حاجة خفت لا توقع ليا شي حاجة احسان: و دبا شنو غدي ديري ألا ساق خوك الأخبار مع هو كيما قلتي صاحب صلاح صوفيا: اه مي انا قلت ليه ما يقول والو فين هو تلفوني توحشتو احسان: راهو فصاكك فبيتي عيطت للخدامة جابت الصاك لقيت فيه كلشي لقيت التلفون عامر مكالمات و مساجات: و دبا بقات غير اللوطو نجيبها من الاوطيل احسان: تهناي من هديك القضية راه قلت للشيفور يجيبها ليك هنا و هو دبا فالطريق عنقتها: شكرا نتي طوب احسان: وايلي على شكرا اصاحبتي تي راه حنا خواتات و دبا شنو نديرو نعيطو لسارة تجي عندنا هنا و لا نطرقوها نمشو لشي بلاصة صوفيا: اول حاجة غدي ديري فيا هي تعطيني ما نأكل راه حاسة بمصارني كيعزفو السيمفونية من الصباح ما كليت والو احسان: ههه وايلي هي اللولة الحب جابت احسان الماكلة كليت حتى عركتها جات سارة و عاودنا ليها شنو: ناري اصكعة غير شي معجزة هادي صوفيا: وي غير سكتي للحظة فقدت الأمل سارة: الحقير الآخر تفو على مكبوت و شنو دار معاه صلاح قاطعنا تلفون احسان: الو وي سي الكوميسير ها هي حدايا ندوزها ليك اوك ها هي صوفيا: واش صلاح احسان: اه هاكي بغاك صوفيا: الو وي صلاح: انسة صوفيا خاصك تجي عندي دبا باش توقعي على المحضر المدعي عليه كلف محامي و كيطالب بحضورك حتى نتي خاصك تجيبي محامي القضية تطورات صوفيا: لا عفاك ممكن تعاقبو بلا محاكم راه ما بغيتش هدشي يطور مبغيتش الصداع و خيطي بيطي على المحاكم صلاح: لا بد من المحكمة حيت نتي اتهمتيه و هو ما بغاش يعترف صوفيا: و دبا شنو غدي ندير صلاح: عندك جوج حلول يا إما تعاودي كلشي على عائلتك و تحاكميه يا إما نسدو المحضر صوفيا: كيفاش زعمة نخليه يفلت منها بهاد السهولة مكاين حل آخر صلاح: للأسف هدو هوما الحلول الي كاينين صوفيا: شحال عطاك صلاح: شنو!! صوفيا: شوف الي عطاك انا نضوبلو ليك المهم هو تربيه صلاح: عارفة رأسك شكتقولي!! جمعي رأسك الالة ايوا هاك اللعب الخاوي تفاهمي معاه رأسك قطع عليها صوفيا: الو الو تفو الزمر الآخر كلهم متافقين رباعة الطماعة احسان: اويلي واش تسطيتي السيد عتقك البارح و نتي درتي فيها ما يتصلح حشومة صوفيا: قالك الالة خاصني ندعيه فالمحكمة و لا نسدو المحضر علاش نتا شنو خدمتك احسان: هو خدمتو غير يشد المجرمين ماشي يحاكمهم مبقيتيش كتعرفي هدي سارة: اه وخا انا مكنفهم فالقانون مي المحكمة هي الي غدي تقرر مصير عمر ماشي هو صوفيا: اوف انفعلت و صافي احسان: خاصك تعتذري منو صوفيا: اممم صونا التلفون لقيتو حسن: الو وي حسن حسن: صوفيا مالك مكتجاوبيش على تلفونك ياك درنا اليوم نتغداو فبلاصة صوفيا: اه حسن انا مرضت و كنت ناعسة دكشي علاش ما جاوبت سمحلي حسن: مالك شنو ضارك صوفيا: والو غير رواح حسن: ما يكون عندك بأس مكرهتش نجيب نطل عليك مي عارفك مغتبغيش صوفيا: لا مكاين لاش انا غدي نولي مزيان ميغسي على كل حال حسن: ما بينتناش اوك نخليك ترتاحي غدي نبقى نهدر معك كل شوية صوفيا: اوك باي أوف نسيتو صافي احسان: صراحة هاد حسن مدخلش ليا لخاطري سارة: مالو مسكين شنو دار ليك احسان: ماشي على شنو دار ليا غير خاطري هاربة منو محملتوش صوفيا: كيبان ظريف معمري شفت منو شي عيب رجل محترم انيق و بعقلو احسان: انا غير ممرتاحاش ليه المهم هو يبقى شعور ما تفهمينيش غلط صوفيا: المهم نتلقاو من بعد نمشي نحاول نفكر فحريرتي باي سارة: باي بيب تهلاي ركبت اللوطو ديالي و رجعت للدار كانت جواية 7ديال العشية شافوني الدار و استغربو طلعت لبيتي بدلت لباسي و تكيت كنحاول نستوعب الأحداث و نقلب على حل بعد ساعتين من التفكير دورت لاحسان: الو إحسان صيفطي ليا نمرة صلاح احسان: ok att صيفطت ليا النمرة و صونيت ليه: الو سي الكوميسير معك صوفيا صلاح: شنو بغيتي صوفيا: صافي غير طلق الزمر و سد المحضر صلاح: واش خدام عند باك انا هدري بأدب صوفيا: مالي شنو قلت صلاح: لا والو ما قلتي حتى حاجة انا الي مني لافوت المهم شغلك هداك انا دبا نخليه يمشي مي و الله نعلم بيك درت شي حاجة من ورايا غدي تندمي صوفيا: لا غير تهنا معندي مندير بسلامة قطعت معاه و هبطت نشوف العائلة الكريمة شكيديرو لقيت عمتي يمنى عندنا جالسة هي و ماما فالصالون سلمت عليها و جلست معاهم: الله يكمل عليها بالخير و الله إلا فرحتيني يمنى: امين و العقوبة لصوفيا صوفيا: بلاتي شكون هدي الي غدي تتزوج يمنى: شيماء ابنتي و خطبتها بعد غدا صوفيا: وايلي مي شيماء مزال صغيرة عندها يلاه 21 عام يمنى: هذا هو سن الزواج ابنتي وزيدون هي الي جابتو حتى حد ما فرضو عليها سعاد: هالعار لما فهميها بلي الزواج عندو سن محدد و الا مشا صافي البنت متبقاش عندها قيمة صوفيا: وايلي اماما شحال فيك واش حنا مزال فالعصر الحجري فين كتجيبي هاد الهدرة يمنى: بنتي ماماك عندها الصح الزواج زين و خصوصا على صغر صوفيا: اوف عفاكم بدلو هاد الموضوع و لا عرفتو شنو انا نمشي نشوف دادا حورية مشيت للكوزينة لقيتها كتوجد العشا: هاي الزين دادا حورية: بنتي ماشي من عادتك تكوني فالدار هاد الوقت صوفيا: اه غير اليوم حاسة براسي عيانة و معنديش الكانة للخروج دادا فراسك هديك البرهوشة ديال شيماء بنت عمتي يمنى غدي تتزوج دادا حورية: بصح ايوا مبروك العقوبة ليك ابنتي حتى حنا نفرحو بيك صوفيا: انا مبغيتش نتزوج و مكنفكرش فيه كيجيني تافه دادا حورية: بالعكس ابنتي الزواج زين صوفيا: اشنو الي زين فيه كتكوني فداركم معززة و مكرمة و تمشي عند واحد مكتعرفي عليه والو يقلب ليك رأسك بالطلبات و النكير و المشاكل مع عائلتو اللهم خلي بالي مرتاح من هدشي نخرج ايمتا بغيت و ندخل فالوقت الي بغيت ماشي يجي قمقوم يتحكم فيك دادا حورية: ههه نتي كلشي واخداه خطأ هدشي مكاين إلا كنتو متفاهمين و كتبغو بعضياتكم جميع المراحل غدي تخطاو منها بسلام صوفيا: انا اصلا مكنبغي حد و مغديش نبغي كنبغي غير ماما و بابا و رأسي دادا حورية: وانا مكتبغيني صوفيا: وايلي على مكنبغيك نتي راك الفنون نتي هي كلشي دادا حورية: الله يخليك ليا ابنتي هي قلت مكاين حد فحياتك. صوفيا: صراحة كاين واحد السيد مي غير علاقة عابرة ماشي شي حاجة جدية دادا حورية: مكتحسيش بشي حاجة من جيهتو صوفيا: لا ابدا دادا حورية: والو كاع صوفيا: قلت ليك لا عفاك بدلي عليا هاد الموضوع مليت منو دادا حورية: وخا أنا دبا ما مسالياش خاصني نكمل توجاد العشا صوفيا: كتجري عليا دبا دادا حورية: لا جلسي تفرجي تعلمي كيفاش الطياب باش تبقاي تطيبي لراجلك صوفيا: والله لا حلم نطيب ليه ايوا هاك دادا حورية: هه الله يكون فعوان هدا الي غدي يتزوجك مسكين سميرة: ههه وييه مسخوط الوالدين صوفيا: بزاف عليكم انا شتي هدا الي غدي يتزوجني غدي يبقى يحمد الله و يشكرو ليل و نهار حيت لاقاه بيا دادا حورية: اممم الله يجعلني نتيق صوفيا: انا غدي نطلع لبيتي إلا وجد العشا عيطو ليا طلعت للبيت و صونيت للبنات: الو صفا عليكم احسان و سارة: صفا الحمدلله و نتي شكديري دبا صوفيا: والو غير جالسة فالدار نتوما فين احسان: حنا دبا فماكدو صراحة الخرجة بلا بيك خايبة كون غير جيتي سارة: اه مملة بلا بيك صوفيا: و الله غير ما فيا المهم انا هدرت معكم غير باش نقولكم على واحد الفكرة بغيت نطبقها باش ننتقم من داك الحمار ديال عمر احسان و سارة بلهفة: شناهيا صوفيا: تقدرو تجو عندي للدار احسان: وي اكيد سارة كتاكل: مي بلاتي حتى نكملو ماكلتنا صوفيا: اوك البقرة مي متعطلوش احسان: اوك ساعة و نكونو عندك بعد ساعة جاو البنات هبطت عندهم لقيتهم كيسلمو على بابا و ماما و عمتي و حادرات الرأس الأدب زعمة احم احم كملو السلام و جريتهم للبيت احسان: ايوا شنو هاد الفكرة صوفيا: سارة مزال عندك نمرة هديك البنت الي عاونتني نفترق مع ياسين سارة: هدى اه عندي علاش صوفيا: غدي تهدري معاها دبا و تقوليلها غدا نتلقاو معاها فكافي الأصدقاء سارة: اوك مي علاش بغيتي تلقاي معاها صوفيا: غير ديري دكشي الي قلت ليك حتى من بعد و تعرفي احسان: وأنا شنو هي مهمتي صوفيا: جاية فالطريق هدرت سارة مع البنت و اتافقت معاها نتلقاو غدا و دبا بقات البارتي الصعبة خاصني نعرف مكان عمر احسان: دبا شنو صوفيا: احسان نتي مهمتك تمشي للبار و تسوليهم على عمر بلاتي نسيفط ليك تصويرتو باش توريها للسرباية الي كاينين تماك احسان: اوك نمشي دبا صوفيا: اه من دبا أحسن احسان: اوك فالبار دخلت احسان و مشات عند السيرفور: سلام خويا السيرفور: وي ختي اشحب الخاطر احسان: خويا واش كتعرف عمر راه كيجي هنا بزاف بلاتي نوريك تصويرتو شافها و هو يقول: اه عرفتو هو كيجي كل ليلة هنا ديما مع 9 و دبا 10 و مزال ما جا احسان: اهاه يعني كيجي كل ليلة ما عمرو زكل و لا ليلة وحدة السيرفور: لا ديما كيجي واش بغيتيه فشي حاجة احسان: صراحة انا بغيت نتلقاه و ما عرفت كيفاش السيرفور: انا مكنعرفوش مزيان الي كنعرف عليه هو كيجي هنا يسكر يصيد شي بنت و يديها معاه مكيهدر كاع مع حد احسان: قلتي يديه معاه البنات اممم مزيان المهم انا عندي ليك طلب بسيط غدي غير نعطيك نمرة ديالي فين يجي غدا عيط ليا اوك مدت ليه 1000 درهم السيرفور: اوك كوني هانية احسان: هدشي يبقى بيناتنا إلا سواك حد قولو ما عرفت و حتى الي خدامين معاك وياك تقولها ليهم السيرفور: كوني هانية الالة احسان: شكرا خرجت احسان و صونات لصوفيا: الو صوفيا راه هدرت مع السيرفور و وصيتو يصوني ليا إلا جا هداك صوفيا: ميغسي بيب معندي منسالك اجي عندي هديك البقرة ديال سارة مشات احسان: حتى انا خاصني نرجع للدار بابا قالي ما نفوت 11 صوفيا: اوك تلاحي غدا فالعشية نتلقاو فالكافي متنسايش احسان: اوك بيب تصبحي على خير قطعت مع احسان و هبطت نتعشا تعشيت و جلست مع بابا فالصالون بقينا كنهدرو حتى طلع ينعس و حتى انا طلعت الغد ليه فالعشية لبست سروال دجين و تيشرت فالبيض مع اديداس جمعت شعري و خرجت ركبت اللوطو و مشيت عند الكافي الي درنا مع هدى لقيت سارة هي و إحسان جالسين فواحد الطبلة جلست معاهم: هاي مزال ما جات هدى سارة: ها هي جاية فالطريق احسان: شنو تشربي اصوفيا صوفيا: كوكتيل يكون بارد جا السيرفور خدا طلباتنا شوية جات هدى: هاي بنات كيدايرين سلمنا عليها: صفا الحمدلله وانت هدى: الحمدلله صوفيا هداك حبيبك ما بقاش دار بساحتك صوفيا: صافي فضيت معاه هدى: مزيان ايوا غدي تشربونا شي حاجة صوفيا: هي اللولة ازين شنو بغيتي هدى: jus dorange و شي حلوة ناكلها مزال مدرت الكوتي جاب السيرفور دكشي الي طلبت كلات هدى و دبا وقت الجد البنات برأيكم شنو بغات صوفيا من هدى هدى: لا لا ختي هدي منقدرش نديرها صوفيا: و علاش هدى: حيت القضية فيها البوليس صوفيا: و شكون قالك فيها البوليس هدى: حيت باينة و إلا مشا شكا بيا هداك شندير صوفيا: متخافيش مغديش يرضى يقول شنو وقع ليه هدى: باش قلتيها صوفيا: حيت انا كنعرف بحال هدوك الأشكالو دبا شنو قلتي هدى بعد تفكير: اوك مي علاش باغية دير فيه هدشي شنو دار ليك صوفيا: هداك الحقير كان غدي يغتصبني كون مجاوش البوليس و البوليس مخداوش ليا حقي قلت ناخدو راسي هدى: أو اغتصاب كاع صوفيا: وي الالة هدى: و الا كان هكاك صراحة يستاهل اوك امتى تبدأ الخطة احسان: الليلة تقريبا المهم غدي نمشو معك نشرو ليك شي غوب و ندوك لbeauty centre و من بعد نبداو الخطة هدى: هي دبا حيت دبا 6 صوفيا: اه عندها الحق يلاه البنات مشينا لbeauty centre دارت هدى سوان فيزاج قادت حجبانها و شعرها مكياج سموكي و حنا مشينا شرينا ليها غوب فالكحل قصيرة لبستها دارت اللمسات الأخيرة وصلت 9 جلسنا كنتسناو اتصال السيرفور شوية صونا جاوبتو احسان: وي خويا جا ياك اوك شكرا بزاف المهم نتا بقا مراقبو عندك يمشي اوك باي قطعت معاه و شافت فينا: جات الضحية مواهاهاها صوفيا: اوك the moment of the truth هاكي فلوس الطاكسي bon courage هدى: اوك يلاه انا نبقا نتواصل معاكم مساج مشات هدى و حنا مشينا لواحد الريسطو رزيرفينا فيه من 9 حتى 12 و عطيت للسيرفور الفلوس باش يقول بلي من 9 و حنا هنا تعشينا خلصنا شوية سيفطت لينا هدى مساج بلي غاديين للأوطيل دبا بدا الصح ركبنا اللوطو و الطريق كلها و حنا ساكتين وصلنا الاوطيل و وقفت اللوطو: البنات بلاتي متخرجوش دبا احسان سدت الباب: وي حبيبة مالك صوفيا: واش نتوما مستعدات تخاطرو معايا هاد المخاطرة انا ما بغيتش نضغط عليكم احسان: حنا معك للموت الصديق وقت الضيق و لا لا سارة: حتى حد ما يتجرأ يمس صديقتنا بسوء حنا ديما غدي نكونو ليه بالمرصاد عنقتهم: نتوما فعلا رائعين ما عمري ننسا وقفتكم معايا احسان: حنا ديما واحد و غدي نبقاو واحد طول العمر صوفيا: وي حبيباتي love you سارة: يلاه نربيو داك الحمار دخلنا مشات سارة للاستقبال: مسا الخير البنت: مسا النور مدموزيل سارة: اه بغيتك عفاك تقولي ليا شنو هي الخدمات الي كاينة فهاد الاوطيل بينما سارة كتهدر مع البنت حنا تسلتنا بلاما يشوفنا حد للشومبر الي فيه هدى و عمر هدى: شنو رأيك لعبو لعبة عمر: لا ما بغيتش نلعب قرب ليها بغا يبوسها هي تملصت منو بالفن: نو بيب على خاطري متأكدة غدي تعجبك عمر: اوك نشوفو تكاتو فالناموسية ربطت ايديه بايزار: ههه شنو كديري باغية تغتاصبيني زعمة هدى: ههه اه عندك مشكل و دبا سكت خليني نكمل شغلي ربطات ايديه و رجليه مزيان و غمضت ليه عينيه: لاش مغمضة ليا عينيا هدى: مفاجأة حبيبي غدي تعجبك مشات بشوية حلت الباب و دخلت صوفيا و إحسان حطت صوفيا صبعها على فمها باش ما تهدر و أشارت ليها باش تمشي عمر: أحلام فين مشيتي قربت ليه صوفيا و هي قاطعة الحس عطاتو تصرفيقة: شنو درتي واش تسطيتي ولا مالك زادتو وحدة من ورا وحدة و هو كيغوت و إحسان حارسة الباب بقات كضرب فيه و تقمش و تعض و هو ما عرف باش تبلى و صوفيا كتحاول ما تهدر بقات عليه هدي تنفع هدي تضر حتى بردت غدايدها هزت كونطاكط اللوطو ديالو و مشات هي و إحسان خرجو بنفس الطريقة و تبعاتهم سارة: امدرى ياك ما شافكم حد احسان: لا صوفيا نتي صفا صوفيا: اه دبا وليت مزيان بقات حجة اخرى جبدت كلينيكس هزت بيه كونطاكط لوطو عمر الي كانت فالبارك ركبت هي و البنات فيها و داوها لواحد الخلا سارة: صوفيا لاش جبتي اللوطو هنا صوفيا: غدي نكسروها كاملة جمعو عدد ممكن من الحجار و أراك للفراجة هزت حجرة و ضربت بيها اللوطو و بقيت كنضحك بهستيرية جاتني زوينة بقيت كنلوح حجرة مورا حجرة و حتى البنات حتى كسرناها كاملة لحت الكونطاكط تم تنفيذ العملية بلا ما نخلو حتى أدلة ورانا و دبا حسيت براسي مزيان رديت الاعتبار لراسي و كرامتي ما كرهتش نواجهو فين كنت نضربو مي خفت يشكي بيا و نصدق فالمشاكل عنقت البنات مرة أخرى حيت فعلا الصديق الحقيقي عمرو يتخلى عليك سارة: و دبا خاصنا نحتافلو كاين واحد السهرة فالبحر نمشو ليها صوفيا: اه علاش لا مي خاصنا نبدلو لباسنا احسان: اوك يلاه للدار نعطيكم ما تلبسو صوفيا: لا انا نمشي للدار ندوش و نبدل ساعة و نخلط عليكم احسان: اوك حتى حنا نمشو نوجدو راسنا مشيت للدار سلمت على بابا و ماما: بنتي تعطلتي هدي 11 صوفيا: اه ماما انا غير جيت ندوش و نبدل لباسي كاين واحد السهرة فالبحر اتافقت انا و البنات نمشيو ليها ماما: لا و الله لا مشيتي باقي الله يجعل براكة جيتي دبا سيري نعسي و لا شوفي شديري براكة من التسركيل فالشوارع حشومة صوفيا: بابا ممكن نمشي مع 1 نرجع عفاك بابا: سعاد خلي البنت تمشي تفوج هدي عطلة و كاع ناس خارجين ماشي غير هي ماما: شفت هاد الفشوش ديالك هو الي غدي يخرج على البنت و شي نهار غدي تندم عليه ديرو الي بغيتو انا اصلا غير زايدة ناقصة فهاد الدار طلعت معصبة صوفيا: اوف بابا هانتا كتشوف معرفت مالها معايا واش انا عمري درت ليكم شي مشكل بابا: غير سيري ابنتي و لكن متعطليش عنقتو و بست راسو: اوك يا احسن أب فالعالم طلعت لبيتي دوشت لبست كسوة فالبلو مارين جنيدات كتبين صدري شوية مع طالون فالكحل أما شعري طلقتو و درت مكياج خفيف هزيت صاكي و خرجت درت مع البنات نتلقاو فالسهرة سارة هي الي دبرت فبطاقات VIP وصلت لقيت البنات كيتسناوني ورينا البطاقات للسيكيريتي و دخلنا للسهرة كان بنادم كثير مع الصيف عامرة الدنيا جابو مطربين من داخل و خارج المغرب واحد مورا واحد و حنا عاطيينها للشطيح و الرديح سالات السهرة مع 2 احسان: واو دازت سهرة طوب صوفيا: وي يلاه البنات انا واعدت بابا ما نتعطلش باي سارة: صافي مشيتي اوك غدا نتلقاو دوزو النهار فبلاصة احسان: اه عرفتو مشهية نفطرو فبلاصة فالبحر شنو رأيكم صوفيا: فكرة زوينة غدا مع 10 نتلقاو فشي كافي هنا سارة: وي غدي نحاول نفيق بكري صوفيا: كاع كلنا هكاك يلاه تصبحو على خير احسان: و نتي من أهل الخير رجعت للدار لقيت كلشي نعس شوية سمعت التقرقيب فالكوزينة تخلعت هزيت فاز كانت فوق الطبلة و دخلت كنتسلت كان الظلام بانت ليا غير التلاجة مفتوحة بقيت كنقرب ليه شوية بشوية و هو يهدر حد من ورايا انا مع الخلعة ضربتو بالفاز و طاح للارض شعلت الضو و يا ريتني ما شعلتو ناري مشيت فيها كانت إيناس مرت خويا طايحة فالأرض و الدم خارج ليها من الرأس بقيت كنحاول نفيقها و والو جبت الما رشيتها بيه طلعت عند مروان فيقتو ناض مخلوع سمعنا بابا و ناض حتى هو هزها مروان داها للوطو ديالو و ماما يلاه فاقت على الصداع: مالكم شنو واقع بقيت كنترعد معرفت شنو نقول ركبت ماما مع مروان و انا و بابا تبعناهم باللوطو ديالو وصلنا السبيطار داوها للمستعجلات و حنا بقينا واقفين فالاستقبال مروان بغا يهبل بقا غادي و جاي من التوتر شوية هدرت ماما: شنو وقع لأيناس ممكن تفهموني كلشي تلفت عندي مروان: اجي نتي شنو درتي لمرتي نتي كنتي معاها للكوزينة!!! بابا: بدل ما تشكر ختك حيت عتقاتها جالس كتتهم فيها مروان: بابا هي الي ضرباتها باينة للعمى صوفيا: اه انا و مقصدتش مجيت نكملها حتى ضرباتني ماما: ياك ابنت الحرام باغة تقتلي مرت خوك وولدو صوفيا: انا مقصدت كنت كنسحابها شفار دخلت للدار سمعت التقرقيب فالكوزينة مشيت قلت مع رأسي هدا ما يكون غير شي شفار هزيت الفاز و هي تخلعني كانت من ورايا و ضربتها حيت تخلعت والله إلا هدشي الي وقع مالي انا شبيني و بينها باش نضربها سعاد كتولول: ويلي ويلي بنت الحرام قتلت المرة صافي مشات مشات مروان بالغوات: ماما عفاك بلا ما تزيدي عليا!! و نتي و الله لا بقات فدين مك غير بلاتي نخرجو من هنا غدي نقتلك تمخششت فبابا و هو كيحاول يهديني: بنتي عذريه هو مخلوع على مرتو انا تايق فيك ابنتي عنقتو و جلست دازت نص ساعة خرج عندنا الطبيب ناضو كيجرو عندو انا شادة ركينة و كنسمع شكيقولو مروان: دكتور عفاك طمني الدكتور: الحمدلله الضربة كانت سطحية هي نزفت بزاف مي عوضنا ليها الدم لي خسرت بالنسبة لبيبي فهو مزيان مروان: الحمدلله ممكن ندخل نشوفها الدكتور: دبا خاصها ترتاح مزال البنج شاد فيها مي من بعد تقدر تدخل عندها مروان: شكرا بزاف ادكتور مشا الدكتور و مروان عاد باش ارتاح خنزر فيا واحد التخنزيرة باينة فيه ناوي على اخزيت كمدتها و سكت أصلا مكيخلعنيش و ما هامنيش حيت ما عنديش علاش نخاف يتبع التنقل بين الأجزاء معظم التعليقات تم إخفاءها بواسطة الفيسبوك نحاول بكل الوسائل المتاحة إستعادتها في أقرب وقت ممكن.